Document ID: 32014D0166

A BIZOTTSÁG VÉGREHAJTÁSI HATÁROZATA
(2014. március 21.)
a 2005/381/EK határozatnak a 2003/87/EK európai parlamenti és tanácsi irányelv végrehajtására vonatkozó jelentés(ek) alapjául szolgáló kérdőív tekintetében történő módosításáról
(az értesítés a C(2014) 1726. számú dokumentummal történt)
(EGT-vonatkozású szöveg)
(2014/166/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 21. cikke (1) bekezdésére,
mivel:
(1)
A 2003/87/EK irányelv 21. cikkének (1) bekezdése előírja a tagállamoknak, hogy éves jelentést nyújtsanak be a Bizottságnak az irányelv alkalmazásáról. A 2003/87/EK irányelv az elfogadása óta jelentősen módosult, és a Bizottság különböző jogalkotási eszközöket fogadott el a további végrehajtására.
(2)
A 2008/101/EK európai parlamenti és tanácsi irányelv (2) az üvegházhatású gázok kibocsátási egységei Unión belüli kereskedelmi rendszerének a légi közlekedésre történő kiterjesztése céljából, a 2009/29/EK európai parlamenti és tanácsi irányelv (3) pedig az üvegházhatású gázok kibocsátási egységei Unión belüli kereskedelmi rendszerének továbbfejlesztése és kiterjesztése érdekében módosította a 2003/87/EK irányelvet. A 601/2012/EU bizottsági rendelet (4) az üvegházhatásúgáz-kibocsátás és a tevékenységre vonatkozó adatok nyomon követésére és jelentésére vonatkozó szabályokat írt elő, míg a 600/2012/EU bizottsági rendelet (5) az üvegházhatású gázok kibocsátására vonatkozó adatokat tartalmazó jelentések, a hitelesítők akkreditálására és kölcsönös elismerésére, valamint az akkreditáló testületek szakértői értékelésére vonatkozó szabályokat állapított meg.
(3)
A 389/2013/EU bizottsági rendelet (6) meghatározta az uniós kibocsátásiegység-forgalmi jegyzékre vonatkozó általános, operatív és karbantartási követelményeket, a 2011/278/EU bizottsági határozat (7) pedig előírta a 2003/87/EK irányelv 10a. cikke szerinti, a kibocsátási egységekre vonatkozó harmonizált ingyenes kiosztás uniós szintű átmeneti szabályait.
(4)
A 2005/381/EK bizottsági határozat (8) a 2003/87/EK irányelv alkalmazásának részletes bemutatását célzó éves jelentések elkészítéséhez kérdőívet állított össze a tagállamok számára. A 2006/803/EK bizottsági határozat (9) a kérdőív használata során szerzett tagállami és bizottsági tapasztalatok alapján módosította a kérdőívet.
(5)
A módosított 2003/87/EK irányelv és a Bizottság által elfogadott jogalkotási eszközök alkalmazása, valamint a tagállamok és a Bizottság által a kérdőív használata során szerzett további tapasztalatok rámutattak arra, hogy növelni kell a bejelentett információk szinergiáit és koherenciáját.
(6)
Különösen a kérdőívben meghatározott jelentéstételi követelményeket kell az említett jogalkotási eszközökkel összhangban módosítani, és a jelentéstételi folyamat hatékonyságának és a tagállamok által bejelentett információk minőségének növelése érdekében harmonizált módon továbbfejleszteni.
(7)
A 2005/381/EK határozat mellékletét ezért módosítani kell.
(8)
Az e határozatban előírt intézkedések összhangban vannak az 525/2013/EU európai parlamenti és tanácsi rendelet (10) 26. cikkében létrehozott éghajlatváltozási bizottság véleményével,
ELFOGADTA EZT A HATÁROZATOT:
1. cikk
A 2005/381/EK határozat mellékletének helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2014. március 21-én.

Labels: 12
8
20